Skrivebordet til KDE 1.0
K Desktop Environment Beta 3
**K Desktop Environment 1** var den første serien med lanseringer av **K Desktop Environment**, fra november 2009 kalt KDE Software Compilation. Der var to større versjoner av denne serien.

Utviklingen av KDE startet like etter at Matthias Ettrich den 14. oktober 1996 kunngjorde at han skulle utvikle *Kool Desktop Environment*. Navnet *Kool* ble sløyfet like etterpå, og navnet ble forkortet til *K Desktop Environment*.

I begynnelsen ble alle komponentene lansert separat til de ulike deltagerne av utviklingsmiljøet uten noen koordinert tidsramme for det overordnede prosjektet. Utviklerne kommuniserte i begynnelsen via en mailing-liste, som ble kalt *kde@fiwi02.wiwi.uni-Tubingen.de*.

Den første koordinerte utgaven var *Beta 1* den 20. oktober 1997, nesten nøyaktig et år etter den opprinnelige kunngjøringen. Tre nye beta-utgaver fulgte den 23. november 1997, den 1. februar 1998 og den 19. april 1998.[]

Under lanseringen av versjon 1.0 den 12. juli 1998 beskrev KDE-teamet prosjektet og deres begrunnelser for å starte det på følgende måte:

> KDE er et nettverks-transparent, tidsriktig miljø for UNIX arbeidsstasjoner. KDE prøver å fylle behovet for et brukervennlig skrivebordsmiljø for Unix arbeidsstasjoner, tilsvarende de skrivebordsmiljøene som finnes for MacOS eller Window95/NT. Vi tror at operativsystemet UNIX er det beste operativsystemet som er tilgjengelig idag. Faktisk har UNIX vært det uomstridte valg for profesjonelle innenfor informasjonsteknologi i mange år. Når det kommer til stabilitet, skalerbarhet og åpenhet, er der ingen konkurrenter til UNIX. Mangelen på et brukervennlig, tidsriktig skrivebordsmiljø for UNIX, har likevel hindret UNIX i å finne dets vei inn i skrivebordene til den typiske brukeren av datamaskiner i kontorer og hjem.  
>   
> Med KDE finnes det nå et brukervennlig, tidsriktig skrivebordsmiljø tilgjengelig for UNIX. Sammen med en fri implementasjon av UNIX slik som Linux, utgjør UNIX/KDE en fullstendig fri og åpen datamaskinplattform som for alle og enhver er fri for kostnader, inkludert dens kildekode som enhver kan modifisere. Selv om det alltid vil være rom for forbedringer, tror vi at vi har levert et levedyktig alternativ til noen av de mer vanlige og kommersielle kombinasjoner av operativsystemer og skrivebord som er tilgjengelige idag. Det er vårt håp at kombinasjonen UNIX/KDE til slutt vil gi en åpen, pålitelig, stabil og monopolfri datakraft til den gjennomsnittlige datamaskin.
> 
> 
>  — KDE 1.0 kunngjøring ved lanseringen
> 
>

Mindre oppdateringer
--------------------

K Desktop Environment 1.1
Den 6. februar 1999 ble det lansert en oppdatering kalt K Desktop Environment 1.1. Den var raskere, mer stabil, og inkluderte mange mindre forbedringer. Den inkluderte også et nytt sett med ikoner, bakgrunnsbilder og teksturer.

To mindre vedlikeholds-oppdateringer, lansert den 3. mai og 13. september 1999, rettet opp mindre programvarefeil i KDE.

| Versjon | Lansert |
| --- | --- |
| KDE 1.0 Beta 1 | 10. oktober 1997 |
| KDE 1.0 | 12. juli 1998 |
| KDE 1.1 | 6. februar 1999 |
| KDE 1.1.1 | 3. mai 1999 |
| KDE 1.1.2 | 13. september 1999 |

Referanser
----------

1. ↑  Matthias Kalle Dalheimer: The History of the KDE Project Arkivert 31. oktober 2010 hos Wayback Machine. 16. januar 2004
2. ↑  KDE 1.0 Release Announcement, 12. juli 1998
3. ↑  KDE 1.0 to 1.1 Changelog, 6. februar 1999

Eksterne lenker
---------------

* *Artikkelen har ingen egenskaper for offisielle lenker i Wikidata*